Document ID: 32014R0706

REGOLAMENT TA' IMPLIMENTAZZJONI TAL-KUMMISSJONI (UE) Nru 706/2014
tal-25 ta' Ġunju 2014
li jemenda r-Regolament (KE) Nru 972/2006 fir-rigward tad-dazju tal-importazzjoni applikabbli għar-ross Basmati
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punt (a) tal-Artikolu 183 tiegħu,
Billi:
(1)
Skont il-Ftehim bejn l-Unjoni Ewropea u l-Indja (2) dwar ir-ross, approvat bid-Deċiżjoni tal-Kunsill 2004/617/KE (3), id-dazju applikabbli għall-importazzjonijiet tar-ross imfesdaq ta' ċerti varjetajiet Basmati li joriġinaw mill-Indja huwa ffissat bħala żero.
(2)
Skont il-Ftehim bejn l-Unjoni Ewropea u l-Pakistan (4) dwar ir-ross, approvat bid-Deċiżjoni tal-Kunsill 2004/618/KE (5), id-dazju applikabbli għall-importazzjonijiet tar-ross imfesdaq ta' ċerti varjetajiet Basmati li joriġinaw mill-Pakistan huwa ffissat bħala żero.
(3)
Biex jimplimenta dawk il-Ftehimiet, l-Artikolu 138 tar-Regolament tal-Kunsill (KE) Nru 1234/2007 (6) jistipula li r-ross imfesdaq tal-varjetajiet Basmati koperti minn dawk il-ftehimiet kellu jikkwalifika għal rata żero ta' dazju tal-importazzjoni skont il-kundizzjonijiet iffissati mill-Kummissjoni. Dawk il-kundizzjonijiet ġew stipulati fir-Regolament tal-Kummissjoni (KE) Nru 972/2006 (7).
(4)
Ir-Regolament (UE) Nru 1308/2013, li jħassar u jissostitwixxi r-Regolament (KE) Nru 1234/2007, ma jinkludix dispożizzjoni simili għall- Artikolu 138 tar-Regolament (KE) Nru 1234/2007. Rigward id-dazju tal-importazzjoni, l-Artikolu 183 tar-Regolament (UE) Nru 1308/2013 jagħti s-setgħa lill-Kummissjoni biex tadotta atti ta' implimentazzjoni li jiffissaw il-livell tad-dazju tal-importazzjoni applikat skont ir-regoli stipulati, fost l-oħrajn, fi ftehim internazzjonali konkluż skont it-Trattat dwar il-Funzjonament tal-Unjoni Ewropea.
(5)
Sabiex jibqa' jkun hemm konformità mal- Ftehim bejn l-Unjoni u l-Indja u mal-Ftehim bejn l-Unjoni u l-Pakistan, għandu jiġi stipulat fir-Regolament (KE) Nru 972/2006 li r-ross imfesdaq tal-varjetajiet Basmati koperti minn dawk il-ftehimiet għandu jikkwalifika għal rata żero ta' dazju tal-importazzjoni skont il-kundizzjonijiet ffissati f'dak ir-Regolament.
(6)
Ir-Regolament (KE) Nru 972/2006 għandu għalhekk jiġi emendat kif xieraq,
ADOTTAT DAN IR-REGOLAMENT:
Artikolu 1
L-Artikolu 1 tar-Regolament (KE) Nru 972/2006 huwa sostitwit b'li ġej:
“Artikolu 1
Dan ir-Regolament għandu japplika għar-ross imfesdaq Basmati li jaqa' taħt il-kodiċi NM 1006 20 17 u taħt il-kodiċi NM 1006 20 98, tal-varjetajiet li ġejjin:
-
Basmati 217
-
Basmati 370
-
Basmati 386
-
Kernel (Basmati)
-
Pusa Basmati
-
Ranbir Basmati
-
Super Basmati
-
Taraori Basmati (HBC-19)
-
Type-3 (Dehradun)
Minkejja r-rati tad-dazju tal-importazzjoni ffissati fit-Tariffa Doganali Komuni, ir-ross imfesdaq tal-varjetajiet Basmati msemmija fl-ewwel paragrafu għandu jikkwalifika għal rata żero ta' dazju tal-importazzjoni skont il-kundizzjonijiet iffissati b'dan ir-Regolament.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' Ġunju 2014.

Labels: 3
17
15